Сабийхэри балигъхэри ягъэгуфIэу
«Архъыз» турист-рекреацэ комплексым иджыблагъэ щрагъэкIуэкIащ цIыкIухэмрэ балигъхэмрэ папщIэ къызэрагъэпэща, «Унагъуэм и махуэ» зыфIаща нэгузыужь-тезыгъэу Iуэхугъуэхэр.
МахуитIкIэ курортым щыхьэщIахэр, зи гъащIэр ныбжьэгъугъэм, спортым, бгыхэм пызыщIэну хуейхэр зэдыхэтащ зэхэшакIуэхэм зэхаубла гушыIэ зэпеуэхэм, джэгукIэ удэзыхьэххэм, гуп щхьэхуэхэр щызэрихьэлIа зэхьэзэхуэхэм, нэгъуэщIхэми.
Пщэдджыжьым, нэгузыужь программэм ипэ къихуэу, «Архъыз» курортым къекIуэлIахэм я Iэпкълъэпкъым зрагъэукъуэдиящ. А Iуэхугъуэр иригъэкIуэкIащ зыгъэпсэхупIэм физкультурэмкIэ и гъэсакIуэм.
ИужькIэ джэгукIэхэр яублащ. «Мамэ, папэ, сэ» зэпеуэм адэ-анэ нэхъыфIу къалъытахэр къыщыхахащ, «Си IэхэмкIэ зэзгъэпэщыжащ» зэхьэзэхуэри нэгузыужьу екIуэкIащ. Курортым и хьэщIэ нэхъыщIэхэм я нэгу зрагъэужьащ мультфильмхэм хэт «лIыхъужь» нэжэгужэхэм зыпащIыжу утыкум щыджэгуа артистхэм. Сабийхэм ящIа сурэтхэмкIэ зэхагъэува, «Си унагъуэ» гъэлъэгъуэныгъэри псоми гъэщIэгъуэн ящыхъуащ.
Гуп зэпеуэхэм къыщыхэжаныкIахэм медалхэр, щIыхь тхылъхэр хуагъэфэщащ, «Унагъуэ нэхъ зэкъуэт», «Унагъуэ нэхъ ерыщ», «Унагъуэ нэхъ жыджэр» саугъэтхэр иратащ.
КЪУМАХУЭ Аслъэн.
